Source: http://arkiv.lovgivning.gl/gh.gl-love/kn/1999/b17-99.htm
Timestamp: 2020-04-07 10:35:30+00:00

Document:
bkg_nr_17-1999_grl
1999-imi sinerissamut qanittumi raajarniarnermi ilassutaasumik pisassiissutit pillugit Namminersornerullutik Oqartussat nalunaarutaat nr. 17, 5. oktober 1999-imeersoq
Aalisarneq pillugu Inatsisartut inatsisaanni nr. 18-imi, 31. oktober 1996-imeersumi, kingullermik inatsisartut inatsisaatigigut nr. 6, 20. maj 1998-imeersukkut allanngortinneqartumi, § 10, § 14, imm. 1, imm. 2 aamma 3, naapertorlugit aalajangersarneqarpoq:
§ 1. Nalunaarut innuussutissarsiutigalugu raajarniarnermut imartani Kalaallit Nunaata aalisarnikkut oqartussaaffigisaani inunnit ingerlatseqatigiiffinnilluunniit aalisarneq pillugu inatsisartut inatsisaat nr. 18, 31. oktober 1996-imeersumi § 6 naapertorlugu kalaallit angallataannik, angallatip usitussutsimut uuttuuta malillugu 75/BRT/120 BT-init mikinerusunik, ingerlanneqartumut atuuppoq.
Imm. 2. Taamatuttaaq nalunaarut angallatinut radiukkut attaveqartilluni ima ilisarnaatilinnut atuuppoq: OZJO, OUHK, OUUC, OZTZ, OULB, OVXD, OWES, OYKA, OVOJ, OWMZ aamma OZTJ.
Imm. 3. Nalunaarummi pineqarput qulaani taaneqartut angallatit, 1. januar 1999-imi aamma nalunaarutip atuutilerfiani inuussutissarsiutigalugu raajarniarnermut akuersissummik peqartut.
§ 2. Nalunaarut manna naapertorlugu angallatip ilassutaasumik pisassiissutinik tunineqarsinnaaneranut apeqqutaassaaq KANUAANA-mi 1. oktober 1999-imi pisassiissutinit ilanngaasiinernik nalunaarsukkat malillugit angallatip pisaasa aallaqqaammut ukiumoortumik pisassiissutigineqartut aamma 1999-imi siusinnerusukkut ilassutaasumik pisassiissutigineqartut 75 %-iisut minnerpaamik annertussuseqarnerat.
§ 3. Angallatit § 2-mi piumasaqaataasunik naammassinnittut nalunaarutip atuutilersinneqarnerani 100 tonsinik ilassutaasumik pisassinneqassapput.
§ 4. Angallatinut arlaqartunut akuersissut ataaseq atorlugu aalisartunut, 1. januar 1999-imilu ukiumut pisassiissutinik ataatsimoortumik tunineqarsimasunut, angallatit ataasiakkaat usitussutsimut angissusiat naapertorlugu ilassutaasumik pisassiissutit angallatinut ataasiakkaanut agguaanneqassapput.
§ 5. Angallatip usitussutsimut angissusia angallatip angissusianut uppernarsaammi allassimasoq usitussutsimut angissusiliunneqassaaq, uuttueriaatsinik maleruagassat suulluunniit angallatip angissusianut uppernarsaasiinermi atorneqarsimanerat apeqqutaatinnagu.
Allanut atugassanngortitsineq aamma ukiumoortumik pisassiissutit nalunaarutigineqarnerat
§ 6. Ilassutaasumik pisassiissutit allanut atugassanngortinneqarsinnaanngillat.
§ 7. Naalakkersuisut nalunaarutip atuutilersinneqarnerani angallatinut ilassutaasumik pisassiissutinik agguaavigineqartunut 1999-imi ukiumoortumik pisassiissutit nutaat nalunaarutigissavaat.
§ 8. Nalunaarut manna 6. oktober 1999-imi atuutilerpoq. Nalunaarut 1. januar 2000-imi atorunnaassaaq.
Imm. 2. 1999-imi sinerissamut qanittumi raajarniarnermi ilassutaasumik pisassiissutaagallartut pillugit Namminersornerullutik Oqartussat nalunaarutaat nr. 6, 27. maj 1999-imeersoq suli atuuppoq.

References: § 10
 § 14

§ 1
 § 6

§ 2

§ 3
 § 2

§ 4

§ 5

§ 6

§ 7

§ 8